
            Per a l’Arnau Campassol i Fornaguera, perquè aconsegueixi tots els seus somnis.

         

      

   


   
      
         En Maties era un ogre que vivia al bosc. Com tots els ogres, feia molta pudor, sobretot de peus, que tenia molt grossos. Però ni de bon tros no era gegantí, sinó petit i rabassut. Tampoc no feia por, gens ni mica, perquè era molt amistós. No li agradava segrestar princeses i, encara menys, devorar criatures. Potser pensareu que no era un ogre com cal, i potser sí que teniu raó, però el cas és que en Maties era un ogre tranquil i força eixerit que col·leccionava mitjons.

         En tenia de tota mena i de tots els colors, per a cada cosa i per a cada ocasió: mitjons per ballar, mitjons per passejar; mitjons per dormir, mitjons per presumir; de color lila, en tenia una bona pila, i de vermells, un munt de parells; de carabassa, per saltar a la bassa, de marrons, per menjar macarrons. I un cop al mes se’ls posava del revés. Com que tenia els peus molt grossos, li lluïen molt, i com que era fredolic, en duia tot l’any, de llana ben gruixuda a l’hivern i de fil ben fresquet a l’estiu.

         Cada matí, així que s’aixecava, pensava tot seguit: «Quins mitjons em posaré?»

         Anava a la calaixera on els tenia desats, obria els calaixos i abans de fer la tria se’ls mirava satisfet.

         —Avui, que és un dia festiu, me’ls posaré de color ben viu! —i se’n posava uns de fluorescents que es veien d’una hora lluny.

         Com feia cada dia, després d’esmorzar, plogués, nevés o ventegés, va sortir a passejar pel bosc.

         Per si se us ha passat pel cap, no, en Maties no es dutxava, que l’aigua no és cosa bona per als ogres. Només es treia les lleganyes i feia gàrgares, això després de tirar-se força pets per poder caminar més lleuger.

         En canvi, sí que feia la bugada. I és que a en Maties li agradava dur els mitjons ben nets i polits. De tota manera, com que la fortor de l’ogre era tan i tan gran, cap dels seus parells de mitjons no perdia l’essència, per més que els rentés. Els de color morat sempre feien pudor de peix passat, i els de color verd, de formatge camembert. I a ell ja li estava bé.

